Grüner Allianseidrettslag

**Grüner Allianseidrettslag** (stiftet 1. januar 1914 under navnet *Ball- og Skiklubben av 1914*) er et norsk idrettslag fra Grünerløkka i Oslo. Grüner drives som et allianseidrettslag, med egne underliggende idrettslag innen fotball, håndball og ishockey. Klubben har tilhold på Dælenenga idrettsplass og i Grünerhallen. Dagens allianseidrettslag er et resultat av flere sammenslutninger. Forløperne B.14 og Sportsklubben Strong ble norgesmestere i henholdsvis bandy (1929) og ishockey (1948).

## Historikk
Siden Grüner Allianseidrettslag er en sammenslutning av mange forskjellige idrettslag, regnes stiftelsesdatoen for den eldste tilknyttede klubben som den offisielle stiftelsesdatoen. *[[Ball- og Skiklubben av 1914]]* ble stiftet 1. januar 1914, som den eldste klubben, og dette blir derfor regnet som idrettslagets stiftelsesdato.

Inntil 1952 fantes mange idrettslag på Grünerløkka. Den 29. oktober 1952 bestemte *[[Ball- og Skiklubben av 1914]]*, *[[Sportsklubben Spero]]* og *[[Sportsklubben Strong]]* at klubbene skulle slå seg sammen. Den 11. november samme år ble det avholdt konstitueringsmøte, og sammenslutningen tok navnet *Grüner Idrettslag*. I 1969 slo *Grüner Idrettslag* seg sammen med *[[Sportsklubben Hugin]]*, og i fem år gikk klubben under navnet *Grüner/Hugin*. Fra 1974 ble klubben igjen hetende *Grüner Idrettslag*, inntil den etter en reorganisering 19. januar 2008 tok navnet *Grüner Allianseidrettslag*.

## Paraplyorganisasjon for tre idretter
Grüner Allianseidrettslag er en paraplyorganisasjon for de tre idrettslagene Grüner Fotball IL, Grüner Ishockey IL og Grüner Håndball IL. De underliggende klubbene har egne organisasjonsnumre, egne styrer og egne nettsider, og opptrer sjelden under betegnelsen Grüner Allianseidrettslag.

## Grüner Ishockey IL  - (grunerhockey.no)

Grüner Ishockey IL spiller i 1. divisjon ishockey for menn i 2025/26-sesongen, men spilte sist i ishockyens øverste divisjon i Norge fra 2019 til 2023. Den gangen het divisjonen Fjordkraftligaen men heter i dag Elitehockeyligaen. Klubben har et norgesmesterskap i ishockey fra 1948 med  tilhørende kongepokal under navnet Sportsklubben Strong.   

Grüner har også kvinnelag som spiller i 1. divisjon for damer 2025/26 (nest høyeste nivå). Damelaget fikk bronsjemedalje i NM for kvinner i 2021. 

Etter at Grünerhallen sto ferdig i 1995 har Grüner også hatt ishockeylag i de fleste årsklasser for barn. Grüner har også flere seniorlag og veteranlag i lavere divisjoner. 

Fullstendig historisk statistikk finnes på www.hockey.no. 

Grüner var et av lagene som deltok på stiftelsesmøtet til Norges Ishockeyforbund         18. september 1934,  da under navnet Sportsklubben Strong.    

Siden den gang har klubben deltatt med lag på seniornivå i ishockey i samtlige sesonger, og var i mange år blant de fremste lagene i toppserien i ishockey i Norge. Sist klubben spilte i eliteserien var i sesongen 2022/2023.  

## Grüner Fotball IL

A-laget i fotball for herrer spiller i 5. divisjon.

### Tabell

## Grüner Håndball IL
Grüner har damelag i håndball som spiller i 5. divisjon. Klubben har ikke egen hall, men trener og spiller kamper i ulike haller i Oslo, oftest Jordalhallen.

## Aktiviteter for barn og unge
De siste årene har ungdomsavdelingene i Grüner Allianseidrettslag fått stor tilstrømning av gutter og jenter som vil drive idrett. Grüner Allianseidrettslag  har derfor fordoblet medlemstallet på få år. Grüner Allianseidrettslag arrangerer hvert år fotballskole, skøyte-/ishockeyskole og håndballskole for de minste. Grüner Allianseidrettslag har lag i de fleste aldersgrupper i de tre idrettene.

## Idrettsanlegg
Dælenenga idrettsplass og Grünerhallen er i dag kommunale idrettsanlegg, men det er henholdsvis Grüner Fotball IL og Grüner Ishockey IL som har driftsansvaret for kunstgressbanen og Grünerhallen. Grünerhallen ble bygget i 1995 og kunstgressbanen på Dælenenga ble anlagt i 1997. På Dælenenga var det fram til 1947 en velodrom (sykkelbane), men banen var etter dette også kjent for sine speedway-stevner. Under de olympiske vinterlekene i Oslo i 1952, var Dælenenga arena for flere av ishockeykampene.  I Grünerhallen finnes det en minnetavle over denne begivenheten.

Grüners klubbsymbol har form av et skjold, og er et gammelt og sterkt symbol. Ideen til skjolden er tatt fra det svenske laget AIK, som er kjent for sitt pene skjold.

## Se også
*Ball- og Skiklubben av 1914
*Centrum Sportsklubb
*Dæhlenengen Ski- og Ballklubb
*Sportsklubben Hugin
*Oslo-Sparta
*Sportsklubben Spero
*Sportsklubben Strong

## Referanser


## Eksterne lenker
* 
* Grüner Fotball IL
* Grüner Ishockey IL
* Lagbilde av Grüners A-lag i ishockey
* Grüner Håndball IL